**Я.І. Клімуць**

**ДРУГАЯ СУСВЕТНАЯ ВАЙНА Ў ПАЭЗІІ АРКАДЗЯ КУЛЯШОВА (паэмы «Хлопцы апошняй вайны» і «Простыя людзі»)**

Традыцыйна ўсю мастацкую літаратуру, напісаную ў канцы 1939 – першай палове 1941 г., называюць даваеннай, але гэта далёка не так. У Еўропе і на Далёкім Усходзе бушавала вайна, да ўзнікнення якой спрычынілася і Краіна Саветаў сваёй тайна-абсурднай палітыкай экспарту рэвалюцыі ў сусветным маштабе. Праўда, гэтую па сутнасці агрэсіўную палітыку дзяржаўныя дзеячы шырока прыкрывалі густой дымавой завесай знешняй міралюбнасці. Ці ведалі пісьменнікі пра гэтую двухстандартную палітыку? Ці адчувалі яны фальш ва ўсіх тых дзеяннях? Адказаць на гэта сёння цяжка, бо сведчанняў пра тое мастакі, на жаль, не пакінулі.

Усё ж драматызм часу паэтам удалося перадаць. Праўда, пафас быў аднабаковым. Услед за афіцыйнай палітыкай усе парушэнні міжнародных правоў дзяржавай трактаваліся як змушаныя. Не выключэнне ў гэтым аспекце і паэзія Аркадзя Куляшова. На першы план вылучаліся пафас гераізму і ахвярнасці. Гэта выразна прагучала ў вершы «Ранак»: «Выходжу я ў разведку – // Рашучы заўтра бой...». У трагічнай сітуацыі герой звяргаецца да ранку: «У родную краіну // Дарогі перайнач. // А я? А я загіну. // А ты? // А ты не плач». I гэта не абстракцыя: былі ахвяры паходу ў Заходнюю Беларусь і Заходнюю Украіну. Яшчэ больш падстаў давала для такога трагічнага і адначасова патрыятычнага пафасу ганебная фінска-савецкая ваенная кампанія, у выніку якой Савецкі Саюз быў выключаны з Лігі Нацый, як, дарэчы, і Германія, што пазней трагічна адбілася на лёсе савецкіх ваеннапалонных. Таму можна лічыць, што Куляшоў у паэме «Хлопцы апошняй вайны» здолеў перадаць драматызм падзей сучаснасці і спрагназаваць будучыню. У яго ўяўленні яна была даволі трагічнай, але ўвогуле толькі для салдата-агрэсара. Гэта ён павінен быў загінуць ад кулі або снарада, калі паквапіцца на нашу тэрыторыю. Але аб’екгыўнасць адлюстравання павінна была прымусіць паэта сказаць і пра немінучасць ахвяр і з боку абаронцаў.

Паколькі твор у нейкай ступені абстрактны, не прывязаны да канкрэтных дзей, месца і часу, не мае канкрэтна іменных герояў, то ў ім і прачытваецца агульнае асуджэнне агрэсіўнасці, якая бачылася толькі з-за мяжы. Таму А. Куляшоў акцэнтуе ўвагу на самаахвярнасці, як таго патрабавала камсамольска-камуністычная прапаганда. А разам з усім у паэме ярка выражана трывога за лёс чалавека.

У творы даецца яскравае прадчуванне вайны, а таксама найвялікшае жаданне яе пазбегнуць. Як гэта можна было зрабіць, аўтар адказу не дае, ды яго і чакаць у мастацкім творы немагчыма, бо літаратура не вырашае канкрэтных палітычных задач, а толькі завастрае на іх увагу. Тут проста абагулены від магчымых трагедый. Пра малыя ваенныя канфлікты хоць даходзіла і даволі скажоная інфармацыя, але можна было адчуць, што тыя падзеі прадвяшчалі вялікую бяду, што добра адчуваў паэт. На гэта звярнуў увагу яшчэ ў 60-я гады М.М. Грынчык: «У цэнтры паэмы раскрыццё маральна-псіхалагічных матываў паводзін і ўчынкаў чалавека, якому неўзабаве прыйдзецца прыняць удзел у такім гістарычным змаганні, ад якога «лёс зямлі залежа». Сапраўды, твор яўна прамоўніцкага характару, паэма-араторыя, жанр, які выразна праявіцца крыху пазней. Прытым тут гучала моцная гуманістычная антываенная ідэя непрымання самазнішчальных войнаў, якая перадаецца ў метафарычным паданні пра сонца, якое адмаўляецца свяціць людзям, якія «яшчэ не пакінулі біцца, калоцца, рэзацца... вось яны». Але ў творы гучыць і найвялікшая перакананасць у справядлівасці народа, які змагаецца за вольнае шчаслівае жыццё. Твор гэты як бы адкрываў рамантычна-узнёслы пафас выяўлення будучых трагічных выпрабаванняў і адначасова страснае непрыманне вайны, на што звярнуў увагу В. Бечык: «Паэма прасякнута страсным антываенным пафасам, пазначана душэўнай амбівалентнасцю і адказнасцю перад краінай. Сапраўды, тут узнята праблема спрадвечнага антаганізму – процістаяня Жыцця і Смерці, хоць і прагучала гэта не зусім адкрыта. Пройдзе пяць гадоў, у якія А. Куляшовым будзе напісана шмат класічных твораў, паэт зноў вернецца да гэтай праблемы ў пэўнай ступені як да завяршальнага акорду выражэння трагедыі стагоддзя. Гэта выявілася ў паэме «Простыя людзі» («Перамога»), дзе падзеі зноў жа даволі ўмоўныя. У апошнім пераможным баі Мірон Гукай завалены ў бліндажы, ён жывы, але быццам яго ўжо і няма. Ды сутнасць якраз у тым, што чалавек заўсёды павінен супраціўляцца розным неспрыяльным і пагражальным абставінам. Прытым паэт не акцэнтуе ўвагу на батальных сцэнах, зрэшты, іх там проста няма, па задуме твора яны і не патрэбныя. М.М. Арочка адзначаў: «У паэме «Перамога» («Простыя людзі») ідзе змаганне за Чалавека. Філасофскія пачаткі ўзняты ў значнай абстрагаванасці: са смерцю ваюе не проста салдат, а жыццё. [...] У «падарожжы падземным» Мірон Гукай сам, нарэшце, прабіваецца праз цемень небыцця да святла, да жыцця». Чалавек з гонарам выходзіць з трагічнай сітуацыі, канчаткова перамагае Жыццё. Натуральна, А. Куляшоў не мог тады адкрыта сказаць пра антыгуманнасць дзяржаўнай палітыкі ў адносінах да чалавека, як гэта пазней выразіць А. Твардоўскі ў паэме «Теркин на том свете». Але і тут А. Куляшоў быў першым. I гэта надзвычай важна.

Такім чынам, А. Куляшоў сцвердзіў пераможнасць Жыцця над усімі злыбедамі ўнутранага і знешняга характару.

***Клімуць, Я. І. Другая сусветная вайна*** ***ў паэзіі Аркадзя Куляшова (паэмы «Хлопцы апошняй вайны» і «Простыя людзі») / Я. І. Клімуць // Куляшоўскія чытанні : матэрыялы Міжнароднай навукова-практычнай канферэнцыі, 24 красавіка 2008 г. – Магілёў, 2008. – С. 7–9.***